Die wittebroodsuite is ongetwyfeld die grootste bederf wat Rooderandt bied. Hier kan jy onder die prieel op die patio ontspan terwyl jy uitkyk oor die privaat tuin in die rigting van die Outeniekwaberge, of in die weggesteekte plonspoel sit met ´n glas wyn in die hand. In die ruim slaapvertrek sal jy jou verkyk aan die negentiende-eeuse koperbed met sy pragtige linne en outydse muskietnet - enige paartjie se droom, of jy nou op wittebrood is of nie! Die en suite sitkamer en badkamer rond die pakket af en dra by tot ´n ervaring wat maak dat jy altyd hierheen sal wil terugkeer.